Volda

Næringsveier

Kommunesenteret Volda har høgskole, sykehus og høyteknologisk industri. Den offentlige sektoren står særlig sterkt, og andelen av arbeidsstyrken som jobber i den er over både lands- og fylkesgjennomsnittet. 
Scana Industrier og Rolls-Royce er to av de mer kjente industribedriftene som har produksjonsavdelinger i Volda. Det er i tillegg flere andre små og mellomstore industribedrifter i kommunen.
Tradisjonelt har landbruk vært en viktig næringsvei, men den sysselsetter en stadig lavere andel av arbeidsstyrken.

Media

Avisa Møre, som kommer ut i Volda, er Norges eldste lokalavis og Norges nest eldste avis som fremdeles kommer ut, bare slått av Adresseavisen i Trondheim. Norsk Landboeblad var forløperen til dagens avis, og den kom ut i perioden 1810 – 1817. Dette var både det første trykkeriet og den første avisa på landsbygda i Norge og trolig det femte trykkeriet i landet. 
Trykkeriet som trykte Norsk Landboeblad ,og som i dag utgir Møre, heter Aarflots prenteverk.  Trykkeriet ligger nå i Volda sentrum, men startet opp i bygda Egset, hvor det i dag ligger et museum som inneholder gamle trykkerimaskiner frå Aarflots prenteverk.

Turisme

På Kleppekleiva ligger Astronomisenteret Kometland.
Volda Skisenter: Reset har ei 1 100 m lang lysløype fra Sandhornet, og like ved er det lysløype for langrenn. Flere av bygdelaga har også lysløyper. Det er et godt utvalg av merkede turstier i kommunen og i Vassbotn er det en ni-hulls golfbane. 
I Bjørkedalen er båtbyggertradisjonene levende, og her kan du se båtbyggere i arbeid, og få deg en tur i et vikingskip på Bjørkedalsvatnet. 
I Dalsfjorden kan du besøke Fyrmuseet, og i Austefjorden finner du Årsetøy-samlinga, et museum der den gamle bygdekulturen og næringslivet er dokumentert.
I sentrum ligger Volda Bygdetun, Haualeitet, med mange eldre bygninger og utstillingslokale.
På Egset ligger Sivert Aarflot-museet; Sivert Aarflot var grunnleggeren av det første trykkeriet på landsbygda i Norge.

Dei Nynorske Festspela

Dei Nynorske Festspela er en festival for nynorsk litteratur og kultur. Festspillarrangementene blir i hovedsak holdt i Ivar Aasen-tunet, men også andre steder i Volda og Ørsta. Programmet består blant annet av opplesninger, litteratursamtaler, språkdebatter, prisutdelinger, konserter og kunstutstillinger. Festspillene arrangeres siste uka i juni.

Den norske dokumentarfilmfestivalen

Den norske dokumentarfilmfestivalen er den største og eldste dokumentarfilmfestivalen i Norge. Festivalen gikk av stabelen for første gang i 1997. Det vises ca. 50–60 filmer under arrangementet. Festivalen arrangeres i slutten av april.

VEKA i Volda

Veka er et arrangement som består av konserter, bokbad, revy, dabatter osv. Arrangementet er ment for både lokalbefolkning og studenter. Veka går over ni dager hver høst og arrangeres av studentmedlemmene av Studentsamfunnet i Volda i samarbeid med Studenthuset Rokken.

X2-festivalen

X2 er en sport- og musikkfestival i hjerte av Sunnmørsalpene. Andre konkurranser er luftsport (paraglider, akro), longboard, sykling og elvepadling. Arrangementet arrangeres på vårparten i Volda og Ørsta.

Historikk

Volda ble etablert som Volda formannskapsdistrikt i 1837. 1. august 1883 ble Ørsta fradelt og etablert som egen kommune. Volda hadde på dette tidspunktet 3 485 innbyggere, mens Ørsta hadde 2 070.
1. januar ble gården Ytrestølen i Ørsta med 13 innbyggere tilbakeført til Volda.
1. juli 1924 ble Dalsfjord fradelt som egen kommune med 960 innbyggere. Volda hadde 4 715 innbyggere etter fradelingen. 
1. januar 1964 ble Dalsfjord igjen en del av Volda kommune. Volda hadde på dette tidspunktet 6 056 innbyggere og Dalsfjord 1 151, slik at den nye Volda kommune total hadde en befolkning på 7 207. I dag er de tilsvarende tallene 8 158 og 751. Totalt 8 909 (01.01.2014).

Kommunevåpen

Voldas kommunevåpen er en nedvendt sølv pennesplitt på blå bakgrunn. Forslaget til kommunevåpen ble vedtatt i 1987 etter et forslag av Helge Kragset med tittelen "det opplyste bondevelde". Kommunevåpenet utdanning og kunnskap, antagelig med referanse til Voldas historie som skolested og som sentrum for den nynorske skriftkulturen.

Tusenårssted

Kommunens tusenårssted er Uppheimsplassen i Volda sentrum. I dette området vet man at det har vært aktivitet så lenge Volda har vært bebodd. Dette er et areal på et par mål, omkranset av kirken, den gamle banken og eldre trehus. I 2007 blir plassen opparbeidet til parkområde med gangveier og beplanting. Kunstverket «Tellusegget» av Astrid Eidset Rygh er plassert i glassmonter på området. Dette kunstverket var utgangspunktet for «Jordklodeegget» som var sentralt under åpningen av OL på Lillehammer.